磁湖安流亭
作者：孔武仲
朝代：宋

paragraphs: 怪石倚洪流，朱欄截荒磴。
來窺空曠野，喜值波瀾定。
涵虛無邊裏，見底皆淥淨。
磁湖萬家會，華閣相輝映。
雙峰引西洑，控帯浮郭盛。
乃知一聚落，富庻亦有命。
鐵冶今久貧，豪右蓋已病。
憶初締造人，有力如卓鄭。
瑰材照密石，歳久尚鮮瑩。
俛仰正忘歸，白日動明鏡。
風順當進帆，徘徊寄孤詠。